ΓΡΑΠΤΗ ΕΡΩΤΗΣΗ E-3334/98

υποβολή: Roberto Mezzaroma (PPE) προς την Επιτροπή

(10 Νοεμβρίου 1998)

Θέμα: Ευρωπαϊκά μέτρα που τείνουν στην επίτευξη μιας σφαιρικής αειφόρου ανάπτυξης

Μπορεί η Επιτροπή να μας πει ποια είναι τα μέτρα που έλαβε η Κοινότητα προκειμένου να αντιμετωπίσει το πρόβλημα της αειφόρου ανάπτυξης, ειδικότερα δε:

1. ποια μέτρα ελήφθησαν στο βραχυπρόθεσμο (τρία έτη) και το μέσο-μακροπρόθεσμο διάστημα (τρία-δέκα έτη) για την προώθηση της παραγωγής ηλεκτρικής ενέργειας με συνδυασμένες εγκαταστάσεις αναπαραγωγής υψηλής απόδοσης, ανατρέχοντας στην ευρεία πρακτική της αλλαγής ενεργειακής πηγής για τους πεπαλαιωμένους αλλά ακόμη λειτουργικούς ατμοηλεκτρικούς σταθμούς;

2. ποια μέτρα έλαβε για να προωθήσει μέσω των φιλικών προς το περιβάλλον τεχνολογιών πρωτογενείς και δευτερογενείς πηγές τεχνολογίας που σήμερα έχουν παραμεληθεί ή δεν χρησιμοποιούνται ορθά, όπως είναι ο ευρωπαϊκός άνθρακας, τα επαναχρησιμοποιήσιμα καύσιμα (στερά αστικά απόβλητα και τα παράγωγά τους, βιομηχανικά και νοσοκομειακά απόβλητα, βιομάζα, κ.τ.λ.);

3. ποια μέτρα έχει λάβει για να λύσει το πρόβλημα της υψηλής κατανάλωσης του τομέα των μεταφορών, ειδικότερα δε, σε ποιο σημείο βρίσκονται τα προγράμματα της σιδηροδρομικής μεταφοράς εμπορευμάτων, του περιορισμού και του εξορθολογισμού των αεροπορικών μεταφορών short-leg, του εξορθολογισμού και της αναδιαμόρφωσης των αστικών συγκοινωνιών, της ανάπτυξης ηλεκτρικών και/ή υβριδικών κινητήρων, ή της εισαγωγής των εναλλακτικών καυσίμων (μεθάνιο και "συνθετική βενζίνη");

4. ποια μέτρα έλαβε προκειμένου να μπορέσει η ευρωπαϊκή βιομηχανία να αναπτύξει ολοκληρωμένα προγράμματα συμπαραγωγής, με τη χρήση ενεργειακών "συνεργειών" σε τοπικό επίπεδο, εκθέτοντας παράλληλα ποιες είναι οι προοπτικές ανάπτυξης της πραγματικής φιλελευθεροποίησης, ούτως ώστε αυτή η μορφή ενέργειας να είναι ελεύθερη και ευπρόσιτη σε όλους;

5. ποια μέτρα έλαβε για να προωθηθούν σε εμπορικό επίπεδο οι λεγόμενες "εναλλακτικές μετατροπές", ειδικότερα δε οι τοπικές αιολικές μονάδες (και όχι τα μεγάλα wind farms), η ηλιακή ενέργεια για οικιακή χρήση, η φωτοβολταϊκή ενέργεια και τα κύτταρα καυσίμων;

6. ποιοι πόροι διατέθηκαν για την πραγματοποίηση αναλυτικών μελετών και συστημάτων όσον αφορά το καθεστώς του "ευρωπαϊκού συστήματος" στη βάση ενεργειακών και/ή θερμο-οικονομικών κριτηρίων;

Απάντηση του κ. Παπουτσή εξ ονόματος της Επιτροπής

(12 Ιανουαρίου 1999)

1. Στις 15 Οκτωβρίου 1997, η Επιτροπή εξέδωσε την ανακοίνωση "Μία κοινοτική στρατηγική για την προώθηση της συνδυασμένης παραγωγής θερμότητας και ηλεκτρισμού (CHP) και την άρση των εμποδίων στην ανάπτυξη"(1), με στόχο την επίτευξη ποσοστού 18 % της CHP στην παραγωγή ηλεκτρισμού, το έτος 2010. Επιπλέον, σειρά κοινοτικών προγραμμάτων, ειδικότερα δε τα JOULE-Thermie, SAVE, Altener, Synergy, FAIR, PHARE και TACIS, στηρίζουν δραστηριότητες που αποβλέπουν στην προαγωγή της CHP στον βιομηχανικό και στον τριτογενή τομέα και την αεριοποίηση της βιομάζας. Στην περίοδο 1995-1998, η συνολική στήριξη των JOULE και FAIR ανήλθε σε 24 εκατομ. ECU, και στην περίοδο 1994-1998, η συνολική στήριξη προς το Thermie ανήλθε σε 44 εκατομ. ECU. Για το πρόγραμμα SAVE του 1998, επελέγησαν 9 έργα σχετικά με CHP, με συνολική χρηματοδοτική στήριξη 1,5 εκατομ. ECU.

2. Η κοιτασματολογική έρευνα για ευρωπαϊκό σκληρό άνθρακα, η οποία αποβλέπει ιδίως στην μείωση του κόστους παραγωγής, υποστηρίζεται στο πλαίσιο του ερευνητικού προγράμματος για τον άνθρακα της Ευρωπαϊκής Κοινότητας ´Aνθρακα και Χάλυβα (ΕΚΑΧ), το οποίο καλύπτει επίσης την έρευνα στον τομέα της χρήσης του άνθρακα, με ιδιαίτερη έμφαση στην καθαρή τεχνολογία ηλεκτροπαραγωγής από άνθρακα. Η έρευνα και η επίδειξη στην καθαρή χρησιμοποίηση των στερεών ορυκτών καυσίμων (άνθρακα, λιγνίτη και τύρφης) για ηλεκτροπαραγωγή, στηρίχθηκε από το πρόγραμμα JOULE-Thermie, στο τέταρτο πρόγραμμα-πλαίσιο, και η στήριξη αυτή θα συνεχιστεί στο πέμπτο πρόγραμμα-πλαίσιο. Τα τελευταία χρόνια, τμήμα του προϋπολογισμού JOULE-Thermie έχει διατεθεί στην έρευνα και ανάπτυξη και επίδειξη (ΕΑ& Ε) στον τομέα της από κοινού χρήσεως των ορυκτών καυσίμων με βιομάζα και απόβλητα, ενώ το Thermie στήριξε προσφάτως μια διεθνή μελέτη για τα καύσιμα ανακτήσεως.

3. Η ενσωμάτωση του περιβαλλοντικού προβληματισμού στην περί μεταφορών πολιτική αποτελεί βασικό στοιχείο για την ανάπτυξη της κοινής πολιτικής μεταφορών. Στην ανακοίνωση της Επιτροπής για τις μεταφορές και το CO2(2), προβάλλεται σειρά μέτρων για τον περιορισμό της συμβολής των μεταφορικών δραστηριοτήτων στην διαδικασία της κλιματικής αλλαγής. Επιπλέον, η Επιτροπή ανέπτυξε μία στοχοθετημένη στρατηγική για την ενθάρρυνση της αυτοκινητοβιομηχανίας προς την κατεύθυνση της αύξησης, κατά 30 % περίπου, της εξοικονόμησης καυσίμων στα οχήματα που διατίθενται στην ευρωπαϊκή αγορά. Το 1999, η Επιτροπή θα υποβάλει συνολική ανακοίνωση για τις αερομεταφορές, η οποία θα διαλαμβάνει το θέμα του θορύβου και των εκπομπών τόσο σε τοπικό, όσο και σε συνολικό επίπεδο. Τέλος, το πέμπτο πρόγραμμα - πλαίσιο ΕΑ& Α περιλαμβάνει ειδική δράση - ζωτικής σημασίας - "αειφόρος κινητικότητα και διατροπικότητα" με ερευνητικούς στόχους για την ενσωμάτωση εναλλακτικών, έναντι του συμβατικού ιδιωτικής χρήσεως αυτοκινήτου, λύσεων στα συστήματα τοπικών μεταφορών και για την καλύτερη διαχείριση της μεταφορικής ζήτησης. Η ανάπτυξη καθαρότερων κινητήρων και εναλλακτικών καυσίμων αποτελεί κεντρικό στόχο άλλων - βασικής σημασίας - δράσεων.

4. Στις οδηγίες σχετικά με την ελευθέρωση των ευρωπαϊκών αγορών ηλεκτρισμού (Οδηγία 96/92/ΕΚ)(3) και αερίου (Οδηγία 98/30/ΕΚ)(4), η CHP αντιμετωπίζεται προνομιακά και οι παραγωγοί συνδυασμένης θερμότητας και ηλεκτρισμού αποκτούν μια κατ' αρχήν προτεραιότητα όσον αφορά τις εγκαταστάσεις ηλεκτροπαραγωγής, και πρόσβαση στα δίκτυα αγωγών αερίου. Μία νέα πρόταση για οδηγία του Συμβουλίου(5) περί τροποποιήσεως της οδηγίας για τον περιορισμό των εκπομπών ορισμένων ρύπων στον αέρα από μεγάλες μονάδες καύσεως, προβλέπει ότι "στις νέες μονάδες για τις οποίες η άδεια χορηγείται την 1η Ιανουαρίου 2000 ή και μετά, οι αρμόδιες αρχές εξασφαλίζουν ότι υπάρχει πρόβλεψη για την συνδυασμένη παραγωγή θερμότητας και ηλεκτρισμού, όταν αυτό είναι τεχνικώς και οικονομικώς εφικτό. Προς τον σκοπό αυτόν, τα κράτη μέλη εξασφαλίζουν ότι οι φορείς εκμετάλλευσης εξετάζουν τις δυνατότητες κατασκευής των εγκαταστάσεων σε τοποθεσίες με θερμαντικές απαιτήσεις".

5. Με το τέταρτο πρόγραμμα-πλαίσιο έρευνας και τεχνολογικής ανάπτυξης (ΕΤΑ)(6) η Επιτροπή στήριξε χρηματοδοτικά τις δραστηριότητες έρευνας, ανάπτυξης και επίδειξης στον τομέα των νέων (στήλες καυσίμου) και ανανεώσιμων ενεργειών. Διετέθησαν ποσά, αντιστοίχως, της τάξεως των 54 εκατομ. ECU και 450 εκατομ. ECU, εκ των οποίων 70 εκατομ. ECU περίπου για συνοδευτικές δράσεις, δηλαδή για την προαγωγή, την ανάπτυξη, καθώς και για την ενίσχυση των μικρών και μεσαίων επιχειρήσεων (ΜΜΕ). Οι τεχνολογικοί τομείς που επωφελήθηκαν από τα μέτρα αυτά επελέγησαν βάσει του προγράμματος εργασίας που θέσπισε η Επιτροπή.

6. Με το ενεργειακό πρόγραμμα - πλαίσιο, το Συμβούλιο ενέκρινε προσφάτως το πολυετές πρόγραμμα μελετών, αναλύσεων και προβλέψεων ΕΤΑΡ (1998-2002)(7). Ο ενδεικτικός προϋπολογισμός του προγράμματος αυτού ανέρχεται σε 5 εκατομ. ECU. Η προστιθέμενη αξία του εν λόγω προγράμματος έγκειται στον συνδυασμό και την από κοινού αξιοποίηση αναλύσεων, σε ευρωπαϊκό επίπεδο.

(1) COM(97)514 τελικό.

(2) COM(98)204 τελικό.

(3) ΕΕ L 27 της 30.1.1997.

(4) ΕΕ L 204 της 21.7.1998.

(5) ΕΕ C 300 της 29.9.1998.

(6) ΕΕ L 334 της 22.12.1994.

(7) COM(98) 423.